ภาษีเงินได้ครึ่งปี ภ.ง.ด. 51
เหลือเวลาอีกไม่กี่วันก็จะสิ้นสุดกำหนดเวลาการยื่นแบบเสียภาษีเงินได้นิติบุคคลครึ่งรอบระยะเวลาบัญชีแรกของปี 2554 (ภ.ง.ด. 51)
5 ส.ค. 2554

เหลือเวลาอีกไม่กี่วันก็จะสิ้นสุดกำหนดเวลาการยื่นแบบเสียภาษีเงินได้นิติบุคคลครึ่งรอบระยะเวลาบัญชีแรกของปี 2554 (ภ.ง.ด. 51)
โดย..สมชาย ชูเกตุ 
สำหรับบริษัทหรือห้างหุ้นส่วนนิติบุคคลที่เสียภาษีจากกำไรสุทธิที่มีรอบระยะเวลาบัญชีสิ้นสุด ณ วันที่ 31 ธ.ค. 2554 กฎหมายกำหนดให้ยื่นแบบเสียภาษีภายใน 2 เดือน นับแต่สิ้น 6 เดือนแรกของรอบระยะเวลาบัญชีแรก ซึ่งก็คือ เดือน ก.ค. 2554 ถึงเดือน ส.ค. 2554 และวันสุดท้ายของการยื่นแบบเสียภาษีจะตรงกับวันพุธที่ 31 ส.ค. 2554 นี้ สำหรับบริษัท ฯลฯ ที่มีรอบระยะเวลาบัญชีสิ้นสุดนอกเหนือจากวันที่ 31 ธ.ค. 2554 คงต้องนับวันเวลาที่จะยื่นแบบเสียภาษีเอง หากพลั้งเผลอลืมยื่นแบบหรือนับวันเวลาผิดพลาดแล้วละก็ได้เสียเงินแน่ๆ 
บริษัทจำกัด ห้างหุ้นส่วนจำกัด หรือห้างหุ้นส่วนนิติบุคคล ที่จัดตั้งขึ้นใหม่ในปี พ.ศ. 2554 และใช้รอบระยะเวลาบัญชีตามปีปฏิทิน ซึ่งมีรอบระยะเวลาบัญชีวันสุดท้ายตรงกับวันที่ 31 ธ.ค. 2554 หากรอบระยะเวลาบัญชีแรกไม่ครบ 12 เดือน ไม่ต้องยื่นแบบ ภ.ง.ด. 51 ก็ได้
การยื่นแบบเสียภาษีเงินได้นิติบุคคลครึ่งรอบระยะเวลาบัญชีแรก (ภ.ง.ด. 51) มีทั้งที่เสียภาษีจากกำไรสุทธิที่เกิดขึ้นจริงใน 6 เดือนแรกของรอบระยะเวลาบัญชี และเสียภาษีจากการประมาณการกำไรสุทธิ ซึ่งเป็นการคาดการณ์กำไรสุทธิทั้งรอบระยะเวลาบัญชีปี 2554 แล้วนำกำไรสุทธิกึ่งหนึ่งมาเสียภาษี 
บริษัท ห้างหุ้นส่วนนิติบุคคล หรือนิติบุคคลอื่น จะเสียภาษีเงินได้นิติบุคคลครึ่งรอบระยะเวลาบัญชีแรกจากกำไรสุทธิที่เกิดขึ้นจริงหรือเสียภาษีจากประมาณการกำไรสุทธิ กฎหมายกำหนดไว้ ดังนี้
เสียภาษีจากกำไรสุทธิที่เกิดขึ้นจริง กฎหมายกำหนดให้ธนาคารพาณิชย์ บริษัทเงินทุน บริษัทหลักทรัพย์ บริษัทเครดิตฟองซิเอร์ และบริษัทที่จดทะเบียนในตลาดหลักทรัพย์แห่งประเทศไทย ต้องยื่นแบบและเสียภาษีเงินได้นิติบุคคลครึ่งรอบระยะเวลาบัญชีแรก โดยใช้กำไรสุทธิที่เกิดขึ้นจริงในช่วง 6 เดือนแรกของรอบระยะเวลาบัญชี ทั้งนี้ การคำนวณกำไรสุทธิต้องเป็นไปตามเงื่อนไขมาตรา 65 มาตรา 65 ทวิ และมาตรา 65 ตรี แห่งประมวลรัษฎากร ผลการคำนวณที่เกิดขึ้นอาจมีกำไรสุทธิหรือขาดทุนสุทธิก็ได้ หากมีกำไรสุทธิก็จะต้องเสียภาษีเงินได้นิติบุคคลในอัตราที่กฎหมายกำหนดไว้
เสียภาษีจากประมาณการกำไรสุทธิ กฎหมายกำหนดให้บริษัทจำกัด ห้างหุ้นส่วนจำกัด หรือนิติบุคคลอื่น ที่มิใช่ธนาคารพาณิชย์ บริษัทเงินทุน บริษัทหลักทรัพย์ บริษัทเครดิตฟองซิเอร์ และบริษัทที่จดทะเบียนในตลาดหลักทรัพย์แห่งประเทศไทย ต้องยื่นแบบและเสียภาษีเงินได้นิติบุคคลครึ่งรอบระยะเวลาบัญชีแรกโดยใช้ประมาณการกำไรสุทธิ บริษัท ฯลฯ จะต้องคาดการณ์กำไรสุทธิที่จะเกิดขึ้นจริงในรอบระยะเวลาบัญชีปี 2554 ว่ามีจำนวนเท่าใด แล้วจึงนำกำไรสุทธิกึ่งหนึ่งมาคำนวณและยื่นแบบเสียภาษีเงินได้นิติบุคคล ถ้าหากได้ประมาณการกำไรสุทธิขาดไปเกินกว่า 25% ของกำไรสุทธิที่เกิดขึ้นจริงในรอบระยะเวลาบัญชีปี 2554 จะต้องเสียเงินเพิ่มในอัตรา 20% ของภาษีที่ได้ประมาณการกำไรสุทธิขาดไป 
การยื่นแบบเสียภาษีเงินได้นิติบุคคลตามแบบ ภ.ง.ด. 51 สามารถนำภาษีที่ถูกหัก ณ ที่จ่ายไว้ในช่วง 6 เดือนแรกของรอบระยะเวลาบัญชี 2554 มาหักออกจากภาษีต้องชำระได้ 
กรณีบริษัท ฯลฯ ไม่ได้ยื่นแบบ ภ.ง.ด. 51 ภายในวันพุธที่ 31 ส.ค. 2554 นี้ ต้องเสียค่าปรับเป็นจำนวนเงินไม่เกิน 2,000 บาท และถ้ามีภาษีชำระจะต้องเสียเงินเพิ่มอีก 20% ของจำนวนภาษี อย่างไรก็ตาม เงินเพิ่มอัตรา 20% ที่ต้องเสีย กรณีที่ไม่ได้ ยื่นแบบ ภ.ง.ด. 51 ภายในกำหนดเวลา หรือกรณีที่ได้ประมาณการกำไรสุทธิขาดไปเกินกว่า 25% เงินเพิ่มนั้นอาจลดลงมาได้และเสียเงินเพิ่มสูงสุดไม่เกินร้อยละ 1.5 ต่อเดือนของจำนวนภาษี หากเป็นไปตามหลักเกณฑ์ เงื่อนไข ตามคำสั่งกรมสรรพากรที่ ท.ป. 81/2542 
การยื่นแบบ ภ.ง.ด. 51 ของบริษัทจำกัด ห้างหุ้นส่วนจำกัด ฯลฯ สามารถยื่นแบบได้ที่สำนักงานสรรพากรพื้นที่สาขาในท้องที่ที่สถานประกอบการสำนักงานใหญ่ของบริษัท ฯลฯ ตั้งอยู่ แต่อยากเชิญชวนให้ยื่นแบบผ่านทาง www.rd.go.th ของกรมสรรพากร ซึ่งสะดวก รวดเร็ว ไม่ต้องแนบเอกสารใดๆ ไม่เสียเวลาเดินทาง เสียค่าใช้จ่ายต่ำ ยื่นแบบได้ตลอดเวลาไม่มีวันหยุด สามารถยื่นได้ทั้งแบบที่มีภาษีชำระหรือไม่มีภาษีชำระ กรณีที่มีภาษีชำระก็สามารถเลือกวิธีชำระภาษีได้ ในขณะที่ยื่นแบบว่าจะชำระด้วยวิธีใด สำหรับเอกสารและหลักฐานประกอบการยื่นแบบ ให้เก็บไว้ที่สถานประกอบการของบริษัท ฯลฯ สวัสดีครับ